PTG เผยกลุ่มผู้ถือหุ้นใหญ่โอนหุ้น 25.12% ผ่านบิ๊กล็อตให้ “รัชกิจ โฮลดิ้ง”
PTG เผยกลุ่มผู้ถือหุ้นใหญ่ "รัชกิจประการ" โอนหุ้น 25.12% ผ่านบิ๊กล็อตให้ "บ.รัชกิจ โฮลดิ้ง" แจงเป็นการปรับโครงสร้างภายในครอบครัว
10 ต.ค. 2559

บริษัท พีทีจี เอ็นเนอยี จำกัด (มหาชน) หรือ PTG ระบุว่า บริษัทได้รับแจ้งจากกลุ่มผู้ถือหุ้น ซึ่งเป็นสมาชิกของครอบครัวรัชกิจประการ จะดำเนินการปรับปรุงโครงสร้างการถือหุ้น โดยการโอนหุ้นที่ถืออยู่บางส่วนให้แก่บริษัท รัชกิจ โฮลดิ้ง จำกัด ซึ่งเป็นบริษัทโฮลดิ้งที่จัดตั้งขึ้นโดยผู้ถือหุ้นกลุ่มดังกล่าว เพื่อปรับโครงสร้างการถือหุ้นภายในครอบครัวรัชกิจประการ รองรับการกำกับดูแลธุรกิจของครอบครัวในระยะยาว
ทั้งนี้ กลุ่มผู้ถือหุ้นดังกล่าวจะโอนหุ้นให้แก่รัชกิจ โฮลดิ้ง ในวันที่ 7 ต.ค.59 และวันที่ 10-12 ต.ค.59 เป็นจำนวน 4 วัน ซึ่งจะส่งผลให้รัชกิจ โฮลดิ้ง ถือหุ้นในบริษัททั้งหมด 25.12% และเป็นผู้ถือหุ้นใหญ่ของบริษัท
โดยการถือหุ้นก่อนและหลังการปรับโครงสร้างการถือหุ้นยังคงมีผู้ถือหุ้นสูงสุด เป็นบุคคลเดิมเพียงแต่การถือหุ้นบางส่วนเป็นการถือุ้นทางอ้อม โดยผ่านรัชกิจ โฮลดิ้ง ซึ่งการเปลี่ยนแปลงดังกล่าว ไม่มีผลกระทบต่อโครงสร้างการจัดการ และการกำหนด และดำเนินนโยบายของบริษัทอย่างใด ขณะที่อำนาจในการบริหารจัดการบริษัทยังคงเดิม
นอกจากนี้ รัชกิจ โฮลดิ้ง และกลุ่มผู้ถือหุ้นดังกล่าวจะไม่มีหน้าที่ต้องทำคำเสนอซื้อหุ้นทั้งหมดของบริษัท ตามมาตรา 247 แห่งพ.ร.บ.หลักทรัพย์และตลาดหลักทรัพย์ พ.ศ.2535 ตามที่ได้มีหนังสือผ่อนผันหน้าที่การทำคำเสนอซื้อหุ้นทั้งหมดของกิจการให้แก่รัชกิจ โฮลดิ้ง และกลุ่มผู้ถือหุ้นดังกล่าว เนื่องจากการปรับโครงสร้างการถือหุ้นในครั้งนี้ไม่เป็นผลให้มีการเปลี่ยนแปลงอำนาจควบคุมบริษัทแต่อย่างใด
สำหรับการเปลี่ยนแปลงโครงสร้างการถือหุ้น เป็นดังนี้

อนึ่ง วันที่ 7 ต.ค.59 มีรายการสรุปซื้อขายกระดานรายใหญ่ (Big lot) ของหุ้นบริษัท พีทีจี เอ็นเนอยี จำกัด (มหาชน) หรือ PTG จำนวน 4 รายการ ปริมาณ 108,622,000 หุ้น มูลค่ารวม 3.15 พันล้านบาท ราคาเฉลี่ย 29.00 บาทต่อหุ้น ซึ่งเป็นราคาสูงกว่ากระดานซื้อขาย
โดยราคาหุ้น PTG ปิดตลาดวันนี้ทรงตัวอยู่ที่ 28.25 บาท สูงสุดที่ 28.50 บาท ต่ำสุดที่ 27.75 บาท มูลค่าซื้อขายที่ 3.38 พันล้านบาท